**Un mit de dragoste**

*MonicaBerglund*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă simt acum ca într-o altă lume,

Departe fiind de tine, nu-nțeleg

De ce durerea asta ce m-apasă,

O simt ca pe-o plăcere ce-o aștept.

Te rog să n-amintești nimic despre mine,

Te rog iluzia să nu-mi strivești,

De fapt durerea ce o port în mine

Îmi dă puterea să mă regăsesc

Din nou în lacrimi adolescentine.

Mă simt și-acum ca și atunci

Copila ce pășește-n lume

Cu gândul de a nu greși

Și de a face totul bine.

Alerg după-o iluzie și-atât

Și gândul că-i doar o iluzie mă doare,

Iartă-mă dacă am greșit sperând,

Dar eu mai cred în clipa viitoare

Și în absolut.

Nu-ți cer nimic, decât să nu distrugi

Aureola ce în jur ți-am pus,

Ca pe-un obiect te-am folosit

Creând din ființa ta,

Un mit de dragoste, și-atât!